
„Pedig csak szükséges valami elszóródása a léleknek.” A napló szerepe, önjellemzés, ideálok és szerepek a reformkorban három női napló kapcsán

A naplóba foglaltakat – legyen az füzet, blog, vagy közösségi oldalon elkövetett bejegyzés – a Titok, a Képzelet, az Emlékezet és a Remény szervezi, a leírtak a külső és a belső tér és idő síkjain születnek meg. Hogyan és mi célból? – ez a Kornis Anna grófnő, a Kölcsey Antónia és a Slachta Etelka naplójával kapcsolatos kérdésem. Mindezt a mikrotörténeti perspektívából kiindulva fogalmazom meg, lévén az a történetírói perspektíva, amelyet a személyes dokumentumok természetével – a szabályok, normák, szokások stb. működésükben való láttatása – a leginkább összeegyeztethetőnek vélek.
Miért vezettek naplót, hogyan vélekedtek önmagukról és a környezetükről, milyen ideáljaik voltak és milyen szerepeknek kellett megfelelniük a szerzőknek, illetve adott esetben a naplóknak? A vizsgált szövegek mind művelődés-, mentalitás- és társadalomtörténeti szempontból árnyalják ismereteinket, de nyelvészek, pszichológusok számára is értékes források lehetnek.

